KLASA: UP/I-034-02/25-01/5

URBROJ: 711-02-02/06-2025-2

Zagreb, 07. veljače 2025.

**ANKICA ZMAIĆ**

**Općinska načelnica Općine Vrpolje**

**Predmet: ANKICA ZMAIĆ, općinska načelnica Općine Vrpolje**

**-** *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa u sastavu Aleksandre Jozić-Ileković, Nike Nodilo Lakoš, Igora Lukača, Ines Pavlačić i Ane Poljak (u daljnjem tekstu: Povjerenstvo) dana 05. veljače 2025. godine odlučilo da u odnosu na Vas **ne postoje pretpostavke za pokretanje postupka** vezano za moguću povredu odredbe članaka 10., 11. i 12. u vezi sa člankom 29. ZSSI-a.

Člankom 3. stavkom 1. točkom 34. propisano je da su župani, gradonačelnici, općinski načelnici i njihovi zamjenici obveznici ZSSI-a te ste s obzirom da ste obnašali dužnost općinske načelnice Općine Vrpolje u mandatima od 2013.-2017., 2017.-2021. te ponovno u mandatu koji je započeo 20. svibnja 2021. obvezni postupati sukladno odredbama ZSSI-a.

Povjerenstvo je u postupku redovite provjere izvršilo uvid u Vašu imovinsku karticu od 13. veljače 2024. godine te je utvrdilo nerazmjer između prijavljene imovine iz navedene imovinske kartice te stanja imovine kako proizlazi iz podataka pribavljenih od nadležnih tijela i to u odnosu na:

- u dijelu podataka „Prihodi“, u rubrici „Plaća bračnog druga/životnog partnera dužnosnika na mjesečnoj razini“ u kojem ste u imovinskoj kartici od 13. veljače 2024. godine prijavili podatak o plaći bračnog druga u neto iznosu od 1.205,15 eura na mjesečnoj razini, što bi preračunato na godišnjoj razini bio iznos od 14.461,80 eura, dok iz podatka Porezne uprave proizlazi da je u 2023. godine Vaš bračni drug, ostvario dohodak od nesamostalne djelatnosti – plaće u iznosu od 13.025,08 eura.

Također, usporedbom podataka u imovinskoj kartici i podataka iz Matice vjenčanih, Povjerenstvo je nesporno utvrdilo da se radi o Vašem bračnom drugu, odnosno istoj osobi.

Dakle, iz usporedbe podataka iz provjeravane imovinske kartice za 2023. godinu i podataka prikupljenih od Porezne uprave Ministarstva financija utvrđen je mogući nerazmjer koji bi proizašao iz neprijavljivanja točnog podataka o iznosu plaće Vašeg bračnog druga u 2023. godini.

Slijedom navedenog, Zaključkom Povjerenstva od 28. listopada 2024. godine pozvani ste da se očitujete na mogući nesklad i nerazmjer između prijavljene imovine iz imovinske kartice o podnesene 13. veljače 2024. i stanja imovine kako proizlazi iz podataka pribavljenih od nadležnih tijela.

Dana 19. studenog 2024. zaprimljeno je Vaše očitovanje na navedeni Zaključak u kojem ste naveli da ste prilikom popunjavanja imovinske kartice od 13. veljače 2024. godine u dijelu „Plaća bračnog druga/životnog partnera dužnosnika na mjesečnoj razini“ kao podlogu koristili dokument bankovni izvadak Privredne banke Zagreb d.d. bračnog druga za mjesec prosinac 2023. te ste ujedno isti priložili kao dokaz uz očitovanje. Naveli ste da nažalost ne možete utvrditi na koji ste način došli do izračuna od 1.205,15 eura te da Vam se vjerojatno potkrala omaška prilikom izračuna jer Vam nije bila namjera da navedenim iznosom proizađe nesklad ili nerazmjer imovinske kartice

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane Zakonom. Stavkom 2. istog članka propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti. Stavkom 3. istog članka propisano je da su obveznici koji su ponovno izabrani ili imenovani na istu dužnost obvezni u roku od 30 dana od dana stupanja na istu dužnost podnijeti imovinsku karticu, dok je stavkom 4. propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 11. stavkom 5. ZSSI-a propisano je da podaci o stečenoj imovini između ostalog obuhvaćaju i podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala i drugom dohotku, osim primicima koji predstavljaju naknadu putnih i drugih troškova rada obveznika, partnera ili malodobne djece, sukladno posebnim propisima kojima je uređeno oporezivanje dohotka. Sukladno članku 12. stavku 3. ZSSI-a obveznik je dužan dostaviti dopune, objašnjenja i dokaze o navodima iz podnesene imovinske kartice na traženje Povjerenstva i u roku koji ono odredi.

Člankom 12. stavkom 1. ZSSI-a propisano je da je obveznik dužan istinito i potpuno ispuniti imovinsku karticu, uključujući pitanja o imovini, načinu stjecanja i izvorima sredstava za sebe i za osobe o čijem je imovinskom stanju obvezan podnijeti izvješće. Stavkom 3. propisano je da je na traženje Povjerenstva i u roku koji ono odredi obveznik dužan dostaviti dopune, objašnjenja i dokaze o navodima iz podnesene imovinske kartice.

Člankom 29. stavkom 1. ZSSI-a propisano je da ako obveznik ne dostavi Povjerenstvu očitovanje iz članka 28. stavka 2. toga Zakona u roku od 15 dana, ili ne priloži odgovarajuće dokaze na temelju kojih se osnovano može utvrditi da je stvarno imovinsko stanje bilo istovjetno prijavljenim podacima, a ne podacima pribavljenim od nadležnih tijela, Povjerenstvo će pokrenuti postupak zbog povrede odredbi članka 10., članka 11. i članka 12. ZSSI-a.

Povjerenstvo ističe u odnosu na utvrđeni nesrazmjer odnosno nesklad vezano za plaću bračnog druga, da se koristi metoda utvrđivanja je li u bilo kojem slučaju određeni nesklad odnosno odstupanje prijavljenih i utvrđenih (stvarnih) podataka o imovini dužnosnika, veći od dopuštenog odstupanja od 10%, time da se ovaj postotak utvrđuje uzimajući prijavljeni podatak kao bazu te se provjerava je li stvarna imovina u okvirima +/- 10% od prijavljene imovine. S obzirom da je u ovom konkretnom slučaju utvrđenog nesklada riječ o neznatnom i zanemarivom odstupanju od dopuštenih 10%, Povjerenstvo je donijelo odluku da ne postoje pretpostavke za

pokretanje postupka vezano za moguću povredu odredaba članka 10., članka 11. i 12., a u vezi sa člankom 29. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Ankica Zmaić, osobnom dostavom
2. Podnositelju prijave
3. Objava na internetskoj stranici Povjerenstva
4. Pismohrana